Diari Oficial de la Generalitat Valenciana


Sumari del DOGV 6140, del 09-11-2009 (2009/12597)

RESOLUCIÓ de 4 de novembre de 2009, de la Direcció General d'Ordenació i Centres Docents, sobre l'alumnat estranger en l'educació de naturalesa no obligatòria.
---------------------------------------------------------------------------------------------------------------------------------------------------------------

### Dades del document

Número de DOGV
:   6140

Data del DOGV
:   09-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12934


Data del document
:   04-11-2009

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * accés a l'educació
    * dret a l'educació
    * legislació
    * legislació escolar
    * migrant

RESOLUCIÓ de 4 de novembre de 2009, de la Direcció General d'Ordenació i Centres Docents, sobre l'alumnat estranger en l'educació de naturalesa no obligatòria. [2009/12000]  
La Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, en la redacció donada per la Llei Orgànica 8/2000, de 22 de desembre; per la Llei Orgànica 11/2003, de 29 de setembre, i per la Llei Orgànica 14/2003, de 20 de novembre, en l'article 9, regula el dret a l'educació i el punt 3 d'esta establix: «Els estrangers residents tindran dret a l'educació de naturalesa no obligatòria en les mateixes condicions que els espanyols. En concret, tindran dret a accedir als nivells d'educació i ensenyança no previstos en l'apartat anterior i a l'obtenció de les titulacions que corresponguen a cada cas, i l'accés al sistema públic de beques i ajudes».  
L'article 30 bis, punt 1 de la mencionada llei definix que «Són residents els estrangers que es troben a Espanya i siguen titulars d'una autorització per a residir».  
La Resolució de 9 de febrer de 2005, del director general d'Ensenyança, dictava instruccions per a l'aplicació de la Llei Orgànica 4/2000, d'11 de gener, i del Reial Decret 2393/2004, de 30 de desembre, sobre drets i llibertats dels estrangers a Espanya i la seua integració social en el sistema educatiu (DOGV núm. 4952, de 23 de febrer).  
L'apartat primer, punt 3, de la dita resolució establix: «L'alumnat estranger major de 18 anys podrà incorporar-se a les ensenyances postobligatòries no universitàries sempre que:  
a) Dispose dels documents acreditatius que s'enumeren:  
- Targeta d'identitat d'estranger, expedida per la comissaria de policia o oficina d'estrangers.  
- Visat d'estudis, previst en l'article 85 del Reglament aprovat pel Reial Decret 2393/2004, i, en cas que la duració dels estudis siga superior a sis mesos, la targeta d'estudiant estranger i  
b) Complisca els requisits acadèmics i d'escolarització següents:  
- Condicions generals d'accés a les corresponents ensenyances,  
- Convalidació de títols o estudis anteriors i  
- Existència de lloc escolar en el centre educatiu.»  
Amb data 7 de novembre de 2007, el Tribunal Constitucional dicta la Sentència 236/2007. En el recurs d'inconstitucionalitat núm. 1707-2001, interposat pel Parlament de Navarra contra diversos preceptes de la Llei Orgànica 8/2000, de 22 de desembre, de reforma de la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, en matèria d'educació, l'esmentada sentència del Tribunal Constitucional en la dispositiva 2ª declara inconstitucional i nul·la la inclusió del terme «residents» en els articles 9.3 i 22.2 de la Llei Orgànica 4/2002, d'11 de gener, en la redacció donada per la Llei Orgànica 8/2000, de 22 de desembre.  
La declaració d'inconstitucionalitat la fonamenta la sentència en els termes següents: «En conclusió, el contingut constitucionalment declarat pels textos a què es referix l'art. 10.1 CE del dret a l'educació garantit en l'art. 27.1 CE inclou l'accés no sols a l'ensenyança bàsica, sinó també a l'ensenyança no obligatòria, de la qual no poden ser privats els estrangers que es troben a Espanya i no siguen titulars d'una autorització per a residir.»  
En conseqüència, vista la declaració d'inconstitucionalitat del terme «residents», fent ús de les competència que m'atribuïx l'article 9 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc:  
Primer  
Els centres docents hauran de deixar d'aplicar l'apartat primer, punt 3, lletra a), de la Resolució de 9 de febrer de 2005, de la Direcció General d'Ensenyament, referit als documents acreditatius que ha d'aportar un alumne estranger no resident per a poder incorporar-se a les ensenyances no obligatòries.  
Segon  
Per a poder matricular-se en les esmentades ensenyances, l'alumne estranger no resident podrà acreditar la seua identitat per mitjà del passaport o document que l'acredite.  
Tercer  
En tot cas, l'alumne estranger no resident haurà de complir els requisits acadèmic i d'escolarització establits en l'apartat primer, punt 3, lletra b) de la mencionada Resolució de 9 de febrer de 2005, de la Direcció General d'Ensenyament.  
La present resolució s'aplicarà a partir del curs escolar 2009-2010.  
València, 4 de novembre de 2009.- El director general d'Ordenació i Centres Docents: Francisco Baila Herrera.